ร้านก๋วยเตี๋ยวเนื้อเก่าแก่ย่านสยามสแควร์ เรากินนานกว่า 20 ปีแล้วค่ะ อาจมีหลายคนเข้าใจผิดว่าร้านนี้มีสาขาหลายที่ เพราะมีร้านชื่อนี้และชื่อคล้ายๆกันหลายร้าน และแต่ละร้านก็ขายก๋วยเตี๋ยวเนื้อรสชาติคล้ายกัน เราเข้าใจว่าน่าจะเริ่มจากมีร้านใดร้านหนึ่งได้รับเชลล์ชวนชิมและมีชื่อเสียง จึงมีร้านอื่นๆทำตามๆและตั้งชื่อคล้ายกันเพื่อดึงลูกค้าค่ะ 

สำหรับร้านนี้หลักๆคือขายก๋วยเตี๋ยวเนื้อและก๋วยเตี๋ยวลูกชิ้นน้ำใส มีเฉพาะเส้นใหญ่และเส้นหมี่ และมีเสริมคือข้าวราดกะเพรา ข้าวเนื้ออบ ข้าวหน้าไก่ และอื่นๆอีก 4-5 เมนู ที่นี่ทำอาหารไว แต่ไม่เน้นบรรยากาศและบริการ เวลาสั่งก็อย่าเรื่องมาก เค้าไม่ง้ออ่ะจ้ะ อิอิ

หลังจากห่างหายไปนาน กลับมากินอีกครั้งทำไมรู้สึกว่าอาหารในจานมันน้อยนิดเหลือเกิน ไม่แน่ใจว่าเราตัวโตขึ้นกินเยอะ หรืออาหารมันน้อยลง  เรากิน2จานถึงอิ่ม แต่ผู้ชายโต๊ะข้างๆกินถึง4 จานแน่ะ

จานแรก ข้าวหน้าไก่ (40 บาท) ข้าวน้อยมาก จนไก่ดูเยอะ เป็นข้าวหน้าไก่สูตรเก่าแก่ค่ะ อร่อยเหมือนเดิม แต่รู้สึกว่าหวานขึ้นและไม่ค่อยหอมพริกไทย กินหมดแล้วบอกเลยว่าไม่อิ่มอ่ะ จำต้องเสียภาพพจน์สั่งก๋วยเตี๋ยวมาเติมกระเพาะเพิ่มอีกจาน 

ก๋วยเตี๋ยวเส้นใหญ่เนื้อ (40 บาท) เสิร์ฟมาในจานเปลน้อยๆ ซุปหวานนิดๆ ใส่พริกมาให้เปรี้ยวเผ็ด เนื้อตุ๋นนุ่มทั้งเนื้อทั้งเอ็น อร่อยค่ะ

ร้านนี้ให้คะแนนรสชาติจริงๆค่ะ 20ปีรสเปลี่ยนไปน้อยมาก กินแล้วนึกถึงอดีต ^_^